જો કે 1941 થી 1945નો એ શાળાકાળ સંક્રાંતિકાળ હતો. દેશ અને દુનિયા માટે પણ ! એક તરફ વિશ્વયુદ્ધ અને બીજી બાજુ સ્વાતંત્ર્ય સંગ્રામ. ગાંધીજીનો પ્રભાવ પ્રસરતો હતો તેમ જયપ્રકાશ જેવા લડવૈયાની વગ યુવાનો પર વધવાની એ શરૂઆત હતી. ઝાંપે આવેલા ચકુભાઈના શિકંજે ખાસ ‘બ્લિટ્ઝ’ વાંચવા જતો. રુસી કરંજિયાનું એ સાપ્તાહિક ત્યારે સમાજવાદી નેતાઓ પર ઓળઘોળ હતું. જયપ્રકાશ, અચ્યુત પટવર્ધન, અરુણા અસફઅલી, અશોક મહેતા, યુસૂફ મહેરઅલી યુવાનોના વીર નાયકો હતા. કદાચ એના પ્રભાવે જ જસુભાઈ (જસવંત) મહેતાને મહુવા-ભાવનગરની તળાજા ટ્રેનની ટપાલ બોગી લૂંટવાનું સાહસ પ્રેર્યું હતું. પોલીસને થાપ આપી ભૂર્ગભમાં રહ્યા એથી આચાર્ય નરેન્દ્ર દેવ જેવા સમાજવાદી મહારથીના હાથે એમનું ઘડતર થયું એ મહુવાના સદભાગ્ય.